b'\n_START_ARTICLE_\nMirenski grad\n_START_SECTION_\nZgodovina\n_START_PARAGRAPH_\nTa dominantna vzpetina je bila poseljena \xc5\xbee v prazgodovini, kar nakazujejo lon\xc4\x8denina in manj\xc5\xa1i ostanki zidov gradi\xc5\xa1\xc4\x8da. Dejavnost se je nadaljevala v antiki, ko je tu stala manj\xc5\xa1a postojanka, ki naj bi slu\xc5\xbeila varovanju prehoda \xc4\x8dez So\xc4\x8do. Nato je za nekaj stoletij grad ostal nedejaven._NEWLINE_Po domnevah se lahko srednjeve\xc5\xa1ka utrdba na Mirenskem Gradu, iz katerege izvira tudi ime te dominantne vzpetine, prvi\xc4\x8d omenja \xc5\xbee leta 976, ko je cesar Oton podelil Oglejskemu patriarhatu utrdbo, ki je slu\xc5\xbeila stra\xc5\xbeenju prehoda \xc4\x8dez So\xc4\x8do. Tudi lastni\xc5\xa1ka cerkev na Mirenskem Gradu naj bi tam stala \xc5\xbee v drugi polovici 10. stoletja ali \xc5\xa1e celo prej._NEWLINE_V dokumentu iz leta 1392 je razvidno, da sta bila cerkev in grad okoli nje znano romarsko sredi\xc5\xa1\xc4\x8de, saj so bera in darovi k tej podru\xc5\xbenici mo\xc4\x8dno presegali bero in darove k Mirenski farni cerkvi._NEWLINE_V 14. stoletju naj bi Oglejski patriarhat Mirenski Grad prepustil servitskemu redu, ki naj bi predhodni dvor ali grad ob podru\xc5\xbeni\xc4\x8dni cerkvi vklju\xc4\x8dili v samostanski kompleks. Ta naj bi bil mo\xc4\x8dneje utrjen v \xc4\x8dasu tur\xc5\xa1kih vpadov, vanj pa so se zatekali okoli\xc5\xa1ki kmetje. Grad nad Mirnom je pozneje pre\xc5\xa1el v last rodbine vitezov Tossi. Leta 1515 je bil grad povsem opusto\xc5\xa1en med kme\xc4\x8dkim puntom._NEWLINE_Med letoma 1753 in 1756 je takratni Mirenski \xc5\xbeupnik Peter Maru\xc5\xa1i\xc4\x8d dal na mestu predhodne srednjeve\xc5\xa1ke cerkve in samostana servitskega reda zgraditi baro\xc4\x8dno cerkev \xc5\xbdalostne Matere Bo\xc5\xbeje._NEWLINE_Med letoma 1862 in 1886 pa je Mirenski \xc5\xbeupnik Janez Eler\xc5\xa1i\xc4\x8d dal postaviti novo troladijsko cerkev v neorenesan\xc4\x8dnem slogu. Ob cerkvenem pro\xc4\x8delju sta stala dva zvonika. Leta 1913 je bila ob cerkvi postavljena misjonska hi\xc5\xa1a - vanjo pa so se leta 1914 vselili Lazaristi. Istega leta je bila podrta baro\xc4\x8dna Maru\xc5\xa1i\xc4\x8deva cerkev._NEWLINE_Med prvo svetovno vojno je bil Grad povsem opusto\xc5\xa1en. Prva granata je na cerkev padla 7. decembra 1915._NEWLINE_Cerkev \xc5\xbdalostne Matere Bo\xc5\xbeje je bila kot neoromanska triladijska bazilika obnovljena od leta 1924 do 1931 po na\xc4\x8drtih Gori\xc4\x8dana Umberta Cuzzija. Postaje kri\xc5\xbeevega pota (kalvarije) ob cesti na Mirenski Grad so sezidali leta 1931 po na\xc4\x8drtih arhitekta Ivana Vurnika.'